Хабзэм пщIэ хуэзыщIхэр
Шэджэм къалэм ЩэнхабзэмкIэ и унэм щекIуэкIащ «Хабзэм пщIэ хуэзыщIхэр» зэпеуэр. Ар къызэрагъэпэщащ Урысейм и МВД-м балигъыпIэ имыувахэм я IуэхухэмкIэ Шэджэм щIыналъэм щиIэ къудамэмрэ ЕгъэджэныгъэмкIэ управленэмрэ.
ЩIэблэм я узыншагъэр къафIэIуэхуу гъэсэным, залымыгъэм, терроризмэм, экстремизмэм пэIэщIэ щIыным теухуа зэпеуэм хэтащ районым и школхэм я агитбригадэ 13. ЕджакIуэхэр зэпеуащ литературэ теплъэгъуэхэмкIэ, фадэмрэ афиянымрэ къашэ зэраныгъэхэм теухуа видеогъэлъэгъуэныгъэ кIэщIхэмкIэ, къафэкIэ. Япэ увыпIэр къахьащ Шэджэм къалэ дэт школ №1-м, етIуанэр зэдагуэшащ Нартан щыIэ интернат-школ №5-мрэ Шэджэм ЕтIуанэм дэт школ №2-мрэ. Ещанэ хъуащ Щхьэлыкъуэ школ №2-мрэ Яныкъуей къикIахэмрэ.
ТекIуахэм ЕгъэджэныгъэмкIэ управленэм къыбгъэдэкI щIыхь тхылъхэр хуагъэфэщащ, зэпеуэм хэта дэтхэнэми диплом иратащ. Урысейм и МВД-м Шэджэм районым щиIэ къудамэм дэлажьэ Жылагъуэ советым хэт Элекуев Хьэсэн пашэ хъуа гупым яритащ езым къыбгъэдэкI саугъэтыр.
КIарэ Элинэ.
